Ehdotus NEUVOSTON PÄÄTÖS Euroopan unionin puolesta Turkin ja EU:n assosiaationeuvostossa omaksuttavasta kannasta /* COM/2012/092 final - 2012/0041 (NLE) */





PERUSTELUT Ankarassa 12 päivänä syyskuuta 1963 tehty Euroopan talousyhteisön ja Turkin välinen assosiaatiosopimus[1], jäljempänä ’Ankaran sopimus’, tuli voimaan 1 päivänä joulukuuta 1964. Ankaran sopimuksen 22 artiklan mukaan Turkin ja EU:n assosiaationeuvosto voi tehdä asianmukaiset päätökset sopimuksessa asetetun tavoitteen saavuttamiseksi. Assosiaationeuvosto teki 22 päivänä joulukuuta 1995 päätöksen N:o 1/95 tulliliiton viimeisen vaiheen aloittamisesta[2]. Tulliliiton moitteeton toiminta edellyttää, että Turkki saattaa osaksi omaa oikeusjärjestystään kaupan teknisten esteiden poistamista koskevat unionin säädökset. Tätä varten assosiaationeuvoston päätöksessä N:o 2/97 vahvistettiin luettelo asiaankuuluvista tuolloin voimassa olleista unionin säädöksistä. Kaupan teknisiä esteitä koskevan unionin säännöstön jatkuva kehitys kuitenkin edellyttää tarkoituksenmukaista menettelyä päätöksen N:o 2/97 päivittämiseksi. Lisäksi unionin säännöstön jatkuva kehitys edellyttää niiden kaupan teknisiä esteitä koskevien unionin säädösten järjestelmällistä päivittämistä, jotka Turkin on saatettava osaksi omaa oikeusjärjestystään. Sen vuoksi päätöksen N:o 1/95 joitakin artikloja on muutettava. Tässä ehdotuksessa neuvoston päätökseksi määritellään Turkin ja EU:n assosiaationeuvostossa omaksuttava Euroopan unionin kanta assosiaationeuvoston päätöksen N:o 1/95 8, 9 ja 52 artiklan muuttamiseen. 2012/0041 (NLE) Ehdotus NEUVOSTON PÄÄTÖS Euroopan unionin puolesta Turkin ja EU:n assosiaationeuvostossa omaksuttavasta kannasta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Syyskuun 12 päivänä 1963 tehty Euroopan talousyhteisön ja Turkin välinen assosiaatiosopimus[3], jäljempänä ’Ankaran sopimus’, tuli voimaan 1 päivänä joulukuuta 1964. (2) Ankaran sopimuksen 22 artiklan mukaan Turkin ja EU:n assosiaationeuvosto voi tehdä asianmukaiset päätökset sopimuksessa asetetun tavoitteen saavuttamiseksi. (3) Assosiaationeuvosto teki 22 päivänä joulukuuta 1995 päätöksen N:o 1/95 tulliliiton viimeisen vaiheen aloittamisesta[4]. (4) Tulliliiton moitteeton toiminta edellyttää, että Turkki saattaa osaksi omaa oikeusjärjestystään kaupan teknisten esteiden poistamista koskevat unionin säädökset. (5) Tätä varten assosiaationeuvoston päätöksessä N:o 2/97 vahvistettiin luettelo tuolloin voimassa olleista asiaankuuluvista unionin säädöksistä. Kaupan teknisiä esteitä koskevan unionin säännöstön jatkuva kehitys edellyttää tarkoituksenmukaista menettelyä päätöksen N:o 2/97 päivittämiseksi. (6) Unionin säännöstön jatkuva kehitys edellyttää niiden kaupan teknisiä esteitä koskevien unionin säädösten järjestelmällistä päivittämistä, jotka Turkin on saatettava osaksi omaa oikeusjärjestystään. Sen vuoksi päätöksen N:o 1/95 joitakin artikloja on muutettava, ON HYVÄKSYNYT TÄMÄN PÄÄTÖKSEN: 1 artikla Kanta, joka Euroopan unionin on määrä omaksua Turkin ja EU:n assosiaationeuvostossa, perustuu tämän päätöksen liitteenä olevaan assosiaationeuvoston päätösluonnokseen. Unionin edustajat assosiaationeuvostossa voivat hyväksyä pieniä muutoksia päätösluonnokseen ilman uutta neuvoston päätöstä. 2 artikla Kun Turkin ja EU:n assosiaationeuvoston päätös on annettu, se julkaistaan Euroopan unionin virallisessa lehdessä. 3 artikla Tämä päätös tulee voimaan päivänä, jona se hyväksytään. Tehty Brysselissä . Neuvoston puolesta Puheenjohtaja LIITE Draft TURKIN JA EU:N ASSOSIAATIONEUVOSTON PÄÄTÖS N:o […/2011], annettu […], EY–Turkki-assosiointineuvoston päätöksen N:o 1/95 8, 9 ja 52 artiklan muuttamisesta TURKIN JA EU:N ASSOSIAATIONEUVOSTO, joka ottaa huomioon 12 päivänä syyskuuta 1963 tehdyn Euroopan talousyhteisön ja Turkin välisen assosiaatiosopimuksen ja erityisesti sen 22 artiklan 3 kohdan, sekä katsoo seuraavaa: (1) Tulliliiton viimeisen vaiheen aloittamisesta 22 päivänä joulukuuta 1995 tehdyn EY–Turkki-assosiointineuvoston päätöksen N:o 1/95[5] 8 artiklan mukaan Turkin on sisällytettävä kaupan teknisten esteiden poistamista koskevat yhteisön säädökset omaan oikeusjärjestykseensä. (2) Sen vuoksi assosiaationeuvosto antoi 2 päivänä kesäkuuta 1997 päätöksen N:o 2/97[6], jossa vahvistetaan luettelo kaupan teknisten esteiden poistamista koskevista yhteisön säädöksistä sekä edellytykset ja järjestelyt, joiden mukaisesti Turkki soveltaa niitä. (3) Kaupan teknisiä esteitä koskevan unionin säännöstön jatkuva kehitys edellyttää tarkoituksenmukaista menettelyä päätöksen N:o 2/97 päivittämiseksi. (4) Päätöksen N:o 1/95 8, 9 ja 52 artiklaa olisi muutettava, jotta asianomaisen assosiaationeuvoston päätöksen jatkuva päivittäminen olisi mahdollista. (5) Tämä päätös ei rajoita mitään sellaista kantaa, jonka Turkki saattaa omaksua asianomaisista luvuista käytävissä liittymisneuvotteluissa, ON HYVÄKSYNYT TÄMÄN PÄÄTÖKSEN: 1 artikla Lisätään päätöksen N:o 1/95 8 artiklan 2 kohtaan seuraavat alakohdat: ”Euroopan komissio esittää joka vuoden alussa tulliliiton sekakomitealle päivitetyn luettelon Euroopan unionin säädöksistä; kyseiseen luetteloon on lisätty uusia säädöksiä ja siitä on poistettu säädöksiä, jotka eivät enää ole merkityksellisiä. Tulliliiton sekakomitea hyväksyy päivitetyn luettelon Euroopan unionin säädöksistä neljän kuukauden kuluessa päivästä, jona ehdotus on esitetty. Jos tulliliiton sekakomitea ei pääse sopimukseen uuden säädöksen sisällyttämisestä luetteloon tai päivämäärästä, johon mennessä Turkin on sisällytettävä tietty säädös osaksi omaa oikeusjärjestystään, se hyväksyy luettelon niistä säädöksistä, joista on päästy sopimukseen, ja assosiaationeuvosto päättää muista komission ehdotuksessa mainituista säädöksistä. Turkin on sisällytettävä uudet säädökset osaksi omaa oikeusjärjestystään mahdollisimman nopeasti, viimeistään 15 kuukauden kuluessa päivästä, jona tulliliiton sekakomitea tai assosiaationeuvosto teki niiden sisällyttämistä koskevan päätöksen, ellei säädöksessä ole mainittu pidempää ajanjaksoa eivätkä tulliliiton sekakomitea tai assosiaationeuvosto toisin ilmoita.” 2 artikla Lisätään päätöksen N:o 1/95 9 artiklan alkuun kohta seuraavasti: ”Silloin kun tarvitaan komission arvio Turkin lainsäädäntöluonnosta varten, komissio lähettää huomautuksensa kolmen kuukauden kuluessa tai asianmukaisesti perustelluissa erityistapauksissa kuuden kuukauden kuluessa ilmoituksen päivämäärästä. Sen ajan, jonka komissio käyttää Turkin lainsäädäntöluonnoksien arvioimiseen, ei katsota sisältyvän siihen ajanjaksoon, jonka kuluessa Turkin on sisällytettävä Euroopan unionin uudet säädökset osaksi omaa oikeusjärjestystään 8 artiklan 2 kohdan mukaisesti. Komissio ilmoittaa Turkille, kuinka kauan arvion valmistuminen oletettavasti kestää. Sopimuspuolet tekevät tiivistä yhteistyötä sen varmistamiseksi, että Turkin lainsäädäntö on ajallaan täysin yhdenmukainen Euroopan unionin säädösten kanssa.” 3 artikla Lisätään päätöksen N:o 1/95 52 artiklaan uusi alakohta seuraavasti: ”Tulliliiton sekakomitea hyväksyy joka vuosi 8 artiklassa mainitun päivitetyn luettelon Euroopan unionin säädöksistä.” 4 artikla Edellä olevassa 1 artiklassa tarkoitettuihin säädöksiin sovelletaan EY–Turkki-assosiointineuvoston päätöksen N:o 2/97 liitteessä I mainittuja laaja-alaisia mukautuksia. 5 artikla Tämä päätös tulee voimaan sitä päivää seuraavana päivänä, jona se hyväksytään. Tehty Brysselissä Turkin ja EU:n assosiaationeuvoston puolesta Puheenjohtaja [1] EYVL 217, 29.12.1964, s. 3687. [2] EYVL L 35, 13.2.1996, s. 1. [3] EYVL 217, 29.12.1964, s. 3687. [4] EYVL L 35, 13.2.1996, s. 1. [5] EYVL L 35, 13.2.1996, s. 1. [6] EYVL L 191, 21.7.1997, s. 1.